CELEX: 32021D1072
Language: bg
Date: 2021-06-28 00:00:00
Title: Решение (ЕС) 2021/1072 на Съвета от 28 юни 2021 година за временна дерогация от Решение 2013/471/ЕС за отпускане на дневни надбавки и възстановяване на пътни разходи на членовете на Европейския икономически и социален комитет и техните заместници с оглед на трудностите при пътуване, предизвикани от пандемията от COVID-19 в Съюза

30.6.2021   
               
               
                  BG
               
               
                  Официален вестник на Европейския съюз
               
               
                  L 230/30
               
            
         РЕШЕНИЕ (ЕС) 2021/1072 НА СЪВЕТА
         от 28 юни 2021 година
         за временна дерогация от Решение 2013/471/ЕС за отпускане на дневни надбавки и възстановяване на пътни разходи на членовете на Европейския икономически и социален комитет и техните заместници с оглед на трудностите при пътуване, предизвикани от пандемията от COVID-19 в Съюза
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 301, трета алинея от него,
         като има предвид, че:
         
                     (1)
                  
                  
                     След избухването на пандемията от COVID-19 извънредните превантивни и противоепидемични мерки, предприети от държавите членки, като карантина, прилагане на политики за дистанционна работа, както и ограничения или забрани за движение и пътуване, направиха невъзможно или много трудно членовете на Европейския икономически и социален комитет (наричан по-нататък „Комитета“) и техните заместници (наричани заедно „бенефициерите“) да пътуват с цел физическо присъствие на заседанията на Комитета.
                  
               
                     (2)
                  
                  
                     С оглед на тези извънредни обстоятелства и за да се гарантира, че дейностите на Комитета могат да се осъществяват по подходящ и устойчив начин по всяко време, за да се осигури институционална приемственост, е необходимо да се предвиди временна дерогация от членове 2, 3 и 4 от Решение 2013/471/ЕС на Съвета (1) по отношение на изплащането на дневни надбавки и възстановяването на пътните разходи на бенефициерите. Тази дерогация следва да се прилага само за периода на продължителни трудности при пътуване или санитарни ограничения за заседания с физическо присъствие, причинени от пандемията от COVID-19 в Съюза.
                  
               
                     (3)
                  
                  
                     Действителните административни разходи, направени от бенефициер, който присъства на заседание дистанционно по електронен път, са по-ниски от размера на дневната надбавка, която понастоящем се прилага за присъствени заседания, а времето, прекарано от даден бенефициер, остава същото. Поради това е целесъобразно дневните надбавки, изплащани на бенефициерите, които посещават заседанията дистанционно по електронен път, да бъдат съответно адаптирани.
                  
               
                     (4)
                  
                  
                     Когато е целесъобразно, Комитетът следва да определи подробни правила, свързани с отпускането на дневни надбавки за дистанционно присъствие. В тези правила следва по-специално да се определят случаите, в които свързаните с COVID-19 трудности при пътуване или ограничителни мерки излагат на риск възможността за организиране или физическо присъствие на заседанията.
                  
               
                     (5)
                  
                  
                     Комитетът следва да представя на Съвета редовни доклади относно прилагането на настоящото решение, за да може Съветът да оцени неговото въздействие и запазването на условията, които оправдават дерогацията. Въз основа на тези доклади Съветът следва да обмисли приемането на подходящи мерки, по-специално в рамките на бъдещо цялостно преразглеждане на Решение 2013/471/ЕС, което да бъде предприето преди края на текущия мандат на Комитета,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от членове 2, 3 и 4 от Решение 2013/471/ЕС, когато свързаните с COVID-19 ограничителни мерки излагат на риск възможността за организиране или физическо присъствие на заседания, бенефициерите, които присъстват на заседанието дистанционно по електронен път, имат право само на дневна надбавка в размер на 145 EUR.
         
         
            Член 2
            Комитетът приема подробни разпоредби за прилагане на член 1 до 2 септември 2021 г..
         
         
            Член 3
            До 2 януари 2022 г. и на всеки 6 месеца след това Комитетът представя на Съвета доклад за оценка на прилагането на настоящото решение, и по-специално на неговото отражение върху бюджета, както и относно продължаващото наличие на свързани с COVID-19 трудности при пътуване или на ограничителни мерки във връзка с пандемията, които излагат на риск възможността за организиране или физическо присъствие на заседанията.
         
         
            Член 4
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Люксембург на 28 юни 2021 година.
            
               
                  За Съвета
               
               
                  Председател
               
               M. do C. ANTUNES
            
         
         
            (1)  Решение 2013/471/ЕС на Съвета от 23 септември 2013 г. за отпускане на дневни надбавки и възстановяване на пътни разходи на членовете на Европейския икономически и социален комитет и техните заместници (ОВ L 253, 25.9.2013 г., стр. 22).